**Solvang avdeling 4**

**Medlemsmøte kl. 18 tirsdag 9. Juni 2015**

Følgende saker ble orientert om

**Redskapsbod**

Det arbeides med å utvikle regler og tegninger for en redskapsbod i tre (omtrent på størrelse med en utedo). Den må være frittstående og må søkes om på vanlig måte via byggesøknad.

**Tunnel**

Det skal anlegges en ny tunnel for hovedstrømforsyningskabler for Oslo fra Trafostasjonen og til Smedstad. Uttak av løs-masse fra vårt nabolag. Vi vil prøve å unngå at anleggstrafikken går via Nordbergveien. Flerårig prosjekt.

**Filminnspilling**

En reality-tv-serie der 3 familier konkurrerer om å istandsette den beste kolonihagehytta/parsellen kan bli en realitet med utgangspunkt i Handelsbygningen/Butikken. Hvis TV-produksjonsselskapet får solgt konseptet vil opptak begynne tidlig i august. Deltagere kan bli valgt ut fra ventelisten for Solvang 4 og vinneren vil disponere den ene av hyttene i en del år eller muligens permanent. Opplegget er godkjent av Kretsen. For avd. 4 vil dette være en ordning som både er arbeids- og pengebesparende.

**Dugnad for Felleshuset**

Det må skrapes og males. En leder for jobben ettersøkes.

**Mer strøm til kafeen**

Det ligger allerede under bakken et rør for elektrisk kabel fra Felleshuset til kafeen og denne kabelen må erstattes med en kabel for større kapasitet. Et forsøk på å tre ny kabel buttet etter 7 meter. Det jobbes videre med saken.

**Flytte på personer**

Det arbeides med personflyttinger fra for tallrike til for tallfattige komiteer.

**Bjørkaparsellen**

Det går langsomt fremover. Vi håper på en lykkelig slutt i løpet av året.

**Kloakktilknytning**

Spørsmål om Ja eller Nei er sendt rundt til de som ikke fra før har tilknytning. Svært få Nei. Kloakkavgift til kommunen kommer i tillegg. Spørsmål om hvorvidt det er tenkelig å greie seg med én felles avgift for hele anlegget reist. Det avklares, men er lite sannsynlig.

**Festlige aktiviteter**

Startet med quiz selvsamme kveld. Til St. Hans festen den 20.6 søkes båltreverk. Må ikke være bemalt og ikke impregnert og ikke være småkvister. Barnefesten fra kl. 12-14 trenger hjelpere.

**Hyttesalg**

Eneste hytte som selges i vår er 462. Til høsten vet vi foreløpig at 2 hytter skal selges.

**Gul liste**

Enkelte hytter i ulike avdelinger er på kommunens liste over verneverdige («gul liste»). Spørsmål reist fra salen om ikke et mål må være å få hele hagen på gul liste for å sikre fornyelse av festekontrakten med kommunen når den går ut.

**Høner i hagen!**

435 og 487 har fått høns og kan plukke seg nylagte egg hver dag. 435 har – som seg hør og bør – fått besøk av en rev, men uten skade på hønene.

**Ordensrunde**

Innen 23.6 skal hekker være klippet (makshøyde 1.40), høyde på trær sjekket og den allmenne orden vurderes av Ordenskomiteen. Husk å ta bort ugress fra «føttene» på hekkene, både innvendig og ikke minst utvendig!

**Låne bort hytte**

Husk at det er mulig å låne bort hytta i inntil 2 uker (styret kan innvilge velbegrunnede søknader om lenger tid). Den som låner hytta skal holde parsellen i stand på vanlig måte og overholde vanlige ordensregler. Det skal meldes fra/søkes til styret. ***Meld også fra til naboene så de ikke tror uvedkommende er der!***

**Nytt styremedlem fra neste årsmøte?**

Som vanlig vil der skje en del utskiftninger i styret. Styret trenger både de med erfaring og nye. Den beste måten å bli kjent med kolonihagen og beboerne er gjennom et styreverv. Det er arbeidskrevende, men svært givende og interessant.

Ref. PBR - 11.6.2015